[Foto’s] MK-veterane beskerm Luthuli-huisFoto: Siphelele Dludla/ANA Lede van die veteranevereniging van Umkhonto weSizwe het Vrydagoggend na Luthuli-huis in die Johannesburgse middestad opgeruk in reaksie op die DA se betoging teen pres. Jacob Zuma. Nagenoeg 200 veterane het in militêre drag voor Luthuli-huis begin patrolleer en struggle-liedere gesing. Hulle is glo met busse aangery van so ver as KwaZulu-Natal. Die veteranevereniging in dié provinsie was baie uitgesproke oor die beplande optog deur die DA en het gesê dat hulle 600 van hul lede sal ontplooi in ŉ poging om Luthuli-huis te beskerm. Die DA het intussen gesê dat die beplande optog nié by Luthuli-huis sal eindig nie, maar wel op die Mary Fitzgerald-plein. Die optog is gereël ná wydverspreide ontevredenheid oor verlede week se kabinetskommeling waarin Pravin Gordhan, voormalige minister van finansies, en Mcebisi Jonas, sy adjunk, afgedank is. Die kredietgraderingsagentskap Standard & Poor’s het Maandagaand aangekondig dat hy Suid-Afrika na rommelstatus afgegradeer het. Verskeie ander optogte word ook landswyd beplan in Pretoria, ander dele van Johannesburg en die Wes-Kaap. Intussen het honderde betogers vroegoggend al opgeruk in Beyers Naudé-rylaan in Johannesburg om ook Zuma se kop te eis. Chris Chameleon, bekende sanger, is ook by dié betoging en het foto’s op sy Twitter-profiel gedeel. Van die slagspreuke op plakkate lui “Zuma must fall” en “Save SA”.